**ГУЛЬНАРА ЕРБЕКЕЕВА,**

*Алматы облысы, Талғар ауданы,*

*Еламан ауылы*

*№41 ЖББО мектептің*

*қазақ тілі мен әдебиет пәнінің*

 *мұғалімі*

 **Тілім менің- тірегім**

 Тіл- қай ұлттың болмасын тарихы мен тағдыры,тәлімі мен тәрбиесінің негізі,қатынас құралы.Тіл болмаса сөз болмайды.Сөз болмаса адамзаттың тірлігінде мән-маңыз болмайтыны белгілі. Демек,тілдің, сөздің орны ерекше. Міне, осы орайда ана тіліміз жайлы терең ойлану әрқайсымыз үшін парыз.

 Тіл- халықтың жаны,тіл кетсе жанда кетеді. Халық құрып кетеді. Жер бетінде көптеген мемлекеттің, халықтың жер бетінен жойылуы, алдымен тілін жоғалтудан басталған. Қазіргі тіліміздің мүшкіл хәліне-мәңгүртене бастаған,өз тілін менсінбейтін шала қазақтар көп үлес қосып келеді. Ана сүті сіңбеген, бесік жырынан нәр алмаған халық баласына ұлттық қасиет сіңбейді. Тілі мен дінінен айырылған ондай жан рухани дүниесі кемтар болып, өз адамдық болмысын түсінбей, көлденең көк аттының қол жаулығына айналады.

 «Анамыздың ақ сүтімен бойымызға дарыған тілімізді ұмыту бүкіл ата -бабамызды ұмыту»,- деп Б.Момышұлы айтқандай, біз тілімізді ұмытып бара жатырмыз ба?, деген сұрақ көкейден кетпейді.

 Қазақ тілінің тұралап, кешеуілдеп,ақсап қалғанының өз себептері де бар. Қазақ халқын екі жарым ғасырға жуық қыспағынан шығармаған көршілес орыс мемлекеті жер бетінен қазақ елін бір жолата жойып жібермек болған, жоңғар, қалмақтың да тигізген зардаптары көп болды. Оны аз десек, жетпіс жыл тілімізге қысым көрсетіп,тегімізге дейін орыстандырып жіберген Кеңес үкіметін қалай кінәласақ та, ешкім сөге қоймас.

 Ана тіліміздің тағдыры үшін күресте халқымыз қам- қарекетсіз болған емес. Жиырмасыншы жылдары тіл тәуелсіздігін ту етіп көтерген Әлихан,Ахмет,Міржақып, Мағжандар тіл жолында құрбан болды.Тілдің, мәдениеттің, салт- дәстүрдің, дініміздің орыс тілінің көлеңкесінде қалып қоярын білген алаш азаматтарың шырылдауы бекер болмады. Тіл тағдыры тәуелсіздікпен егіз емес пе, тіл мен тәуелсіздік үшін құрбан болған қаншама боздақтар бар. Олар жайлы әлі де айтылып,жазылып келеді.

 Татар ғалымы А. Саади: «Қазіргі ең таза, ең бай, ең табиғи және бұзылмай, бұрыңғы қалпында сақталып қалған бір тіл болса, ол қазақ тілі және қазақ әдебиеті, шын ғылым үшін біз мұны ашық айтуымыз керек»десе, француз ғалымы Жорри де Манси: «Қазақ тілі- түркі тілдерінің ішіндегі ең бай тілдерінің бірі»деп қазақ тілінің өте таңғажайып екенін бүкіл әлем алдында мойындағанда, біздің өз қаракөз қазақтарымыз, өз тілдеріне менсінбей қарағанда қалай ғана жаның ауырмайды.

 Қазақ тілі аса бай, сөзді орынды қолдана білген адамға біздің тілімізден өрнек тоқып, шебердің қолынан шыққандай қылып сурет салуға да болады. Орыс ғалымы С.В.Малов «Қазақ тілі өзінің бейнелілігі, суреттілігі жағынан басқа түрік немесе түркі тілдерінен әрдайым бөлекшеленіп тұрады. Қазақ өзінің ауызекі көркем тілімен, айшықты әсем фольклорымен бұрын да, қазір де даңқы шығып жүрген халық» деп тіліміздің сұлулығына тамсанған.

 Осындай әлем тамсанып отырған таза да,құнарлы тіліміздің өркендеуіне жастарымыз білек сыбана кіріссе. Өздеріндей қала жастарына даланың саф таза тілімен,салт- дәстүрді меңгерген инабаттылығымен үлгі бола білсе. Кей кездерде көзіміз де шалып қалады, ауыл балаларының қала баласына еліктеп, тілін шұбарлап, бір-бірімен орысшалап кететінін, ал кей кездерде мектептерде, балабақшаларда баласына қазақша үйретіңізші деп келген ата- аналарға қазақша сөйлесең орысша жауап аласың.Тіпті кейбір ата-ана, сол тілде сөйлеуін талап етеді. Өздері балаға көмектесу үшін, туған тілін меңгеруге тырысса, оның несі қиын. Баланың қазақ тілін білуді талап еткен ата-ана, өзі де үйренсе оның еш сөкеттігі жоқ.

 Тұңғыш перзидентіміз Н.Ә.Назарбаевтың «Қазақстан-2050» Стратегиясында Қазақ тілі және тілдердің үштұғырлығы мәселесі қаралған. Жолдауда қазақ тілі мәселесіне баса назар аудара отырып: **Қазақстанның болашағы қазақ тілінде** делінген. Тілді дамыту үшін үкімет бюджеттен қаншама қаржыны бөліп отыр. Нәтижесін көрер күнде алыс емес шығар,ылайым солай болғай.

 Тілге деген құрмет- халыққа деген құрмет.Қазақ тілі байлығы мен шұрайлылығы,көркемдігі мен сөз орамдылығы жағынан әлем тілдерінің ішіндегі алғашқы ондықтар қатарына кіретін тіл. Ендеше, Қазақстанды мекендейтін көптеген ұлыстар, әсіресе өз шалақазақтарымыз, осындай бай тілімізді құрметтеп үйренсе екен. Салт- дәстүрімізді біліп, өткен тарихымызға көз жүгіртсе, әдебиетімізбен, мәдениетімізді таныса, құба- құп болар еді. Елбасымыз айтқан «үштұғырлы тілді» бар қазақ қостайды.Мемлекетіміздің жаһандану заманында артта қалып қоймауы үшін,өскелең ұрпақ білімді болуы шарт. «Өзге тілдің бәрін біл,өз тіліңді құрметте» деген бар емес пе.Сондықтан тіл білсем,жер көрсем деген қазақстандықтар алдымен өз тілімізде сөйлесе,қазақ тілінің осы екі тілдің көлеңкесінде қалып қоюына жол бермесе екен.

 Елбасымыз 2020 жылға дейін Үкіметке мемлекеттік бағдарлама жасауды ұсынды.Бұл бағдарламаның мақсаты Қаақстанда тұратын басқа да ұлт өкілдерінің тілін, сақтай отырып,халықтардың достығын арттырудағы басты нысана болып табылатын балабақша,мектеп,жоғары оқу орындары, мемлекеттік ұйымдар және де басқа негізгі салаларда тіл айналымын батыл қолданысқа енгізіп,халықтың қажеттігіне жарату.

Қазіргі кездің

 Қазақ халқы өз тарихында ірілі- ұсақты 300-ге жуық ұлт- азаттық көтерілісті бастан кешіпті.Сол ұлт намысы мен ұрпақ қамы үшін бастарын құрбандыққа тігіп,жері мен елін,тілі мен дінін қорғаған батыр бабаларымыздың арқасында қазақ елі ғасырдан- ғасырға көшіп,дамып,тәуелсіз егеменді іргелі мемлекетке айналды.Сол білектің күшімен,найзаның ұшымен келген мемлекетімізді,ана тілімізді шыбын жанымыз қалғанша қорғайықшы, бауырлар.

 *Тіл- біздің анамыздың әлдиі,қамқор сөзі. Ол самал болып бетімізден өбеді,жел болып кекілімізді сипайды, алыс- алыс армандарға жетелейді, буырқанған майдан ортасына тастайды. Тілімізбен жанымыз егіз. Ендеше, ана болған, пана болған тілді қалайда қорғауымыз керек.*